*Акт је ступио на снагу 11.10.2021. године и објављен је у „Службеном гласнику РС“ број 98/21 од 20.10.2021. године*

На основу члана 41. став 3. Закона о заштити података о личности („Службени гласник РСˮ, број 87/18), члана 518. став 3. тачка 1) Закона о извршењу и обезбеђењу („Службени гласник РСˮ, бр. 106/15 и 106/16 – аутентично тумачење, 113/17 - аутентично тумачење, 54/19 и 9/20 – аутентично тумачење) и члана 36. став 1. тачка 1) Статута Коморе jавних извршитеља („Службени гласник РСˮ број 105/16 и 98/20), Извршни одбор Коморе jавних извршитеља, на седници одржаној 11.8.2021. године, доноси

**ПРАВИЛНИК О ЗАШТИТИ ПОДАТАКА О ЛИЧНОСТИ**

**Сврха и циљ правилника**

**Члан 1.**

Oвим правилником, у складу са Законом о заштити података о личности, ближе се уређује заштита података о личности запослених, сарадника, консултаната и других лица ангажованих од стране Коморе јавних извршитеља (у даљем тексту: Комора), других лица чије податке Комора обрађује (корисника, клијената), као и странака, трећих лица и свих учесника у извршном поступку, на основу Закона о извршењу и обезбеђењу.

Циљ овог правилника је да се обезбеди правна сигурност и транспарентност у погледу обраде података о личности запослених и других лица чија се подаци обрађују, као и да се утврди правни основ, сврха обраде, врсте података које се обрађују, права физичких лица у погледу обраде података о личности, мере заштите података итд.

Овим правилником успостављају се и обавезе запослених у Комори у погледу заштите података о личности физичких лица. Правилник се примењује и на сараднике, консултанте и друга лица ангажована од стране Коморе. Појам „запослениˮ, у смислу овог правилника, обухвата и лица ангажована на основу уговора о делу, ауторских уговора, уговора о пружању консултантских услуга и сл.

**Појмови и скраћенице**

**Члан 2.**

У овом правилнику користе се следећи појмови и скраћенице:

- *Закон о заштити података о личности* („Службени гласник РСˮ, број 87/18 – у даљем тексту: ЗЗПЛ);

- *Закон о раду* („Службени гласник РСˮ, 24/05, 61/05, 54/09, 32/13, 75/14, 13/17 – УС и 113/17 – у даљем тексту: Закон о раду);

- *Повереник за информације од јавног значаја и заштиту података о личности*  је независан и самостални орган власти установљен на основу закона, надлежан за надзор над спровођењем ЗЗПЛ (у даљем тексту: Повереник);

- *Податак о личности* је сваки податак који се односи на физичко лице чији је идентитет одређен или одредив, непосредно или посредно, посебно на основу ознаке идентитета, као што је име и идентификациони број, података о локацији, идентификатора у електронским комуникационим мрежама или једног, односно више обележја његовог физичког, физиолошког, генетског, менталног, економског, културног и друштвеног идентитета;

- *Посебне врсте података о личности* су подаци којим се открива расно или етничко порекло, политичко мишљење, верско или филозофско уверење или чланство у синдикату, генетски подаци, биометријски подаци, подаци о здравственом стању, сексуалном животу или сексуалној оријентацији физичког лица;

- *Обрада података о личности* је свака радња или скуп радњи које се врше аутоматизовано или неаутоматизовано са подацима о личности или њиховим скуповима, као што су прикупљање, бележење, разврставање, груписање, односно структурисање, похрањивање, уподобљавање или мењање, откривање, увид, употреба, откривање преносом, односно достављањем, умножавање, ширење или на други начин чињење доступним, упоређивање, ограничавање, брисање или уништавање (у даљем тексту: обрада);

- *Руковалац* је физичко или правно лице, односно орган власти који самостално или заједно са другима одређује сврху и начин обраде. Законом којим се одређује сврха и начин обраде, може се одредити и руковалац или прописати услови за његово одређивање;

- *Обрађивач* је физичко или правно лице, односно орган власти, који обрађује податке о личности у име руковаоца.

**Подаци о личности које обрађује Комора**

**Члан 3.**

Комора, у складу са својим надлежностима прописаним Законом о извршењу и обезбеђењу, обрађује податке о личности уз поштовање права и личности лица на која се односе подаци, односно од којих се подаци о личности прикупљају. Подаци се обрађују само у мери неопходној за постизање сврхе обраде.

Када обавља послове надзора над радом јавних извршитеља, Комора може обрађивати следеће податке о личности странака, учесника и трећих лица у извршном поступку: име и презиме; адресу пребивалишта и боравишта физичког лица; датум и место рођења; пол; јединствени матични број грађана; број личне карте; податке о покретним и непокретним стварима и правима; финансијске податке: број банковног рачуна, као и податке о заради и додатним накнадама; податке из базе података Републичког фонда за пензијско и инвалидско осигурање; податке о новчаним и неновчаним потраживањима, као и друге податке неопходне за обављање послова из надлежности Коморе, уз поштовање права и личности лица на која се односе подаци који се прикупљају, у складу са Законом о извршењу и обезбеђењу.

Комора може обрађивати следеће податке о личности запослених: име и презиме; адресу пребивалишта и боравишта; датум и место рођења; пол; брачно стање; јединствени матични број грађана; број личне карте; држављанство; број здравственог осигурања (ЛБО); финансијске податке: број банковног рачуна; податке о заради, накнади зараде и другим примањима; пословној е-маил адреси; ИП адреси; приступој шифри; друге комуникацијске податке: е-маил, број телефона, контакт сродника за хитне случајеве; као и друге податке неопходне за извршење законом прописаних обавеза послодавца и реализације уговора о раду, односно другог уговорног односа између запосленог и Коморе (у складу са Законом о раду).

Комора може обрађивати и одређене категорије посебних врста података о личности, попут података о здравственом стању или података о верском опредељењу, у смислу коришћења права на одсуство, у складу са чланом 17. ЗЗПЛ. Комора може обрађивати посебне врсте податке о личности запослених за сврху извршења обавеза или примене законом прописаних овлашћења у области рада, социјалног осигурања и социјалне заштите. Комора не обрађује већи број или другу врсту личних података од оних који су потребни да би се испунила наведена сврха. Уколико се обрада посебних врста података врши на основу сагласности лица (како би се прилагодили услови обуке здравственом стању полазника), та сагласност мора бити дата у писменој форми која обухвата детаљне информације о врсти података који се обрађују, сврси обраде и начину коришћења података.

Комора може обрађивати следеће податке о личности кандидата за посао: име и презиме; датум и место рођења; академске и професионалне квалификације садржане у радној биографији и мотивационом писму: степен образовања, титуле, податке о вештинама, знању страних језика и завршеним обукама; листу претходних послодаваца; комуникацијске подацитке: е-маил и број телефона.

Приликом расписивања конкурса за запослење Комора не утврђују форму радне биографије већ се кандидату оставља да је сам одреди. У том смислу Комора може доћи у посед већег обима података од представљеног, вољом кандидата за посао. Сви прикупљени подаци чувају се трајно у сврху накнадне процене потребе за ангажовањем кандидата за посао.

Комора може обрађивати следеће податке о личности кандидата за почетну обуку за јавне извршитеље: име и презиме; е-маил; адресу; контакт телефон;  јединствени матични број грађана; место и адресу  пребивалишта или боравишта;  податке о образовању кандидата и податке о запослењу кандидата.

Комора може обрађивати следеће податке о личности приликом поступања по захтевима извршних поверилаца за одређивање јавних извршитеља, поднетим у складу са чл. 138а, 300, 393. и 400. Закона о извршењу и обезбеђењу: име и презиме; општину пребивалишта, односно боравишта извршног повериоца и извршног дужника и е-маил адресу извршног повериоца, уз поштовање права и личности лица на која се односе подаци који се прикупљају, у складу са Законом о извршењу и обезбеђењу.

Комора може обрађивати следеће податке о личности јавних извршитеља: податке о непокретностима и покретној имовини јавних извршитеља; потраживањима; средствима на рачунима и другој имовини, као и приходима, у складу са Законом о извршењу и обезбеђењу.

**Извор података о личности запослених, кандидата за посао и других лица**

**Члан 4.**

Комора прикупља податке о личности директно од лица на које се подаци односе, електронским, писменим или усменим путем.

Подаци се прикупљају и од јавних извршитеља у поступку надзора, као и од поверилаца, приликом поступања по захтевима извршних поверилаца за одређивање јавних извршитеља, поднетим у складу са чл. 138а, 300, 393. и 400. Закона о извршењу и обезбеђењу.

**Сврха обраде података**

**Члан 5.**

Комора обрађује податке о личности у сврхе предвиђене овим правилником. Комора не обрађује више података или шири круг података од оних који су неопходни за остварење наведених сврха.

У сврху запошљавања и управљања људским ресурсима, Комора обрађује податке о личности за потребе заснивања радног односа и реализације права и обавеза из радног односа и по основу рада, укључујући и друге уговорне односе по основу којих Комора ангажује сараднике и консултанте. Комора врши обраду података за потребе утврђивања адекватности и квалификација кандидата за одређена радна места; за управљање радним временом и одуствима; за обрачун зарада, путних трошкова и дневница; за утврђивање накнада по основу боловања и других видова одсуства са радног места; за процену напредовања запослених; за обезбеђивање додатних обука и едукација; за дисциплинске поступке.

Комора обрађује податке о личности у сврху спровођења Закона о извршењу и обезбеђењу, у сврху организације канцеларијског пословања, за плаћање роба и услуга, као и за пословни развој.

Комора обрађује податке о личности у сврхе управљања и одржавања функционисања комуникацијске и информационе мреже, као и због одржавања информационе безбедности.

Комора обрађује податке о личности ради извршења прописаних законских обавеза и усклађивања рада са одговарајућим прописима, пре свега из области радног и пореског законодавства, као и Закона о извршењу и обезбеђењу.

У сврху обављања послова почетне обуке кандидата за јавне извршитеље, Комора обрађује податке о личности приликом обављања послова почетне обуке кандидата за јавне извршитеље.

Комора обрађује податке о личности приликом поступања по захтевима извршних поверилаца за одређивање јавних извршитеља, поднетим у складу са одредбама Закона о извршењу и обезбеђењу и Правилника о поступању по захтеву извршног повериоца Комори јавних извршитеља за одређивање јавног извршитеља којем се подноси предлог за добровољно намирење новчаног потраживања насталог из комуналних услуга и сродних делатности, предлог за извршење на основу веродостојне и извршне исправе ради намирења новчаног потраживања насталог из комуналних услуга и сродних делатности и предлог за извршење у којем је као извршни дужник назначен директни или индиректни корисник буџетских средстава.

**Уступање података и изношење података из Републике Србије**

**Члан 6.**

Комора ће уступати податке о личности трећим лицима само у случајевима прописаним овим правилником. Комора ће предузети све потребне мере како би се осигурало да се подаци о личности обрађују и обезбеђују у складу са прописима који уређују заштиту података о личности.

Када је то потребно, Комора може ангажовати трећа лица – спољне пружаоце услуга - да врше поједине радње обраде података за рачун и у име Коморе. У тим ситуацијама, Комора има својство руковаоца, а пружаоци услуга својство обрађивача података о личности (нпр. ангажовање пружаоца услуга хостинга). У таквим случајевима биће уступљени само они подаци неопходни за остварење сврхе уговорене обраде и обрађивачи их не могу користити за друге сврхе, а услови обраде података и одговорност за заштиту података ближе ће се уредити уговором између Коморе и обрађивача, у складу са ЗЗПЛ.

Комора уступа податке о личности органима јавне власти само када је то законом прописано. Комора ће одговорити на образложене и писмене захтеве судова, јавних тужилаштава и других органа.

Комора може податке о корисницима услуга пружених у оквиру пројеката које финансирају међународни донатори износити из Републике Србије, на начин предвиђен одредбама ЗЗПЛ о изношењу података из Републике Србије.

**Рокови чувања података**

**Члан 7.**

Подаци о личности неће бити задржани дуже него што је то неопходно за остварење сврхе за коју су обрађивани. Уколико је рок чувања података о личности прописан законом, Руковалац ће задржати податке у датом законском року. После остваривања сврхе обраде, односно истека законом прописаног рока за чување података, подаци ће бити трајно избрисани.

Подаци се не користе за друге сврхе, нити се шаљу трећим лицима.

У одређеним случајевима, подаци о личности се могу чувати дужи временски период, за потребе испуњења законских обавеза или за успостављање, вршење или одбрану правног захтева, у складу са законом.

**Права лица у погледу заштите података о личности**

**Члан 8.**

Запослени и друга лица на које се подаци односе у погледу заштите података о личности остварују следећа права:

*- Право на информисање*,које подразумева дазапослени и друга лица на која се подаци односе имају право да буду информисани о својим правима, обавезама и о питањима која се односе на обраду њихових података о личности, у смислу ЗЗПЛ и пре него што почне обрада тих података;

*- Право на приступ*,које подразумева дазапослени и друга лица на која се подаци односе имају право да захтевају од Руковаоца да омогући приступ њиховим подацима о личности, односно право да утврде предмет, начин, сврху и обим обраде тих података, као и на постављање питања о самој обради;

- *Право на исправку и допуну*,које подразумева да, после извршеног увида, лица на која се подаци односе имају право да од Руковаоца захтевају исправку, допуну, односно ажурирање обрађиваних података о личности;

- *Право на брисање*,које подразумева да лице на које се подаци односе може захтевати од Руковаоца брисање њихових података о личности у складу са ЗЗПЛ, као и прекид, односно привремену обуставу обраде;

- *Право на повлачење пристанка за обраду*,које подразумева да, у ситуацијама када је правни основ за обраду личних података сагласност лица на које се подаци односе, то лице има право да у било ком тренутку повуче дату сагласност, у писменом облику;

- *Право на ограничење обраде*,које подразумева да лице на које се подаци односе, сходно ЗЗПЛ, има право да захтева од руковаоца да се обрада његових података о личности ограничи;

- *Право на преносивост података*,које подразумева да лице на које се подаци односе може да захтева преношење података о личности другом руковаоцу, када је то технички изводљиво, односно када се подаци о личности, који су предмет захтева за преношење, налазе у структурираном и машински читљивом формату;

- *Право на приговор и аутоматизовано доношење појединачних одлука*,које подразумева да лице на кога се подаци односе има право да у сваком тренутку поднесе руковаоцу приговор на обраду његових података, ако сматра да је то оправдано у односу на посебну ситуацију у којој се налази, као и да се на то лице не примењује одлука донета искључиво на основу аутоматизоване обраде, укључујући и профилисање, ако се том одлуком производе правне последице по то лице или та одлука значајно утиче на његов положај.

Лице на које се подаци односе има право да се противи обради личних података у циљу директног маркетинга и затражи ограничење обраде у другим случајевима предвиђеним прописима који уређују заштиту података о личности.

У случају да лице на које се подаци односе није задовољно одговором Руковаоца на захтев за испуњавање права у погледу заштите личних података, има право да поднесе жалбу Поверенику.

**Обавезе запослених**

**Члан 9.**

Запослени су обавезни да уступе своје податке о личности који су потребни Комори за испуњавање својих законских обавеза и спровођење свог пословања.

Запослени су обавезни да поштују и штите податке о личности које обрађују током рада, у циљу спровођења Закона о извршењу и обезбеђењу.

Запослени могу обрађивати само оне податке о личности којима им је дозвољен приступ, у складу са пословима које обављају.

Комора одређује лице за заштиту података о личности, чији се подаци јавно објављују на интернет страници Коморе.

**Посебне одредбе**

**Члан 10.**

Подаци о личности се чувају у Комори на тај начин што се подаци у електронском облику складиште на рачунарима. Ради заштите ових података користе се мере безбедности, као што су псеудонимизација, криптозаштита, антивирусни програми и шифре за приступ рачунарима и мрежи. Резервне копије чувају се на преносивом уређају - хард диску.

Поправка рачунара на којима се врши обрада обавља се, по правилу, у просторијама Коморе.

Докуменатација која је настала у раду Коморе се чува у просторијама Коморе у закључаним орманима, којима приступ имају само запослени.

Kоморa врши редовно тестирање и оцењивање техничких, организационих и кадровских мера безбедности обраде.

**Сходна примена**

**Члан 11.**

На остала питања која нису ближе уређена овим правилником примењују се прописи који уређују заштиту података о личности.

**Ступање на снагу**

**Члан 12.**

Овај правилник ступа на снагу по добијању сагласности министарства надлежног за правосуђе и објављује се у „Службеном гласнику Републике Србијеˮ.

Заменица председника Извршног одбора

Данка Ристановић, с.р.